
Rolleliste:

 

Ops: forteller, renessansefeminin poet

Charity: babyfilosof og renessansefeminin

Carmenta: muse og renessansefeminin

Daddy: faderlig figur

Castel of Literature: litterært organ

Elsa: designer og renessansefeminin

Dafne: nymfe, meangirl og et tre

Myrra: prinsesse, meangirl og et tre

Adonis: sønn og sexavhengig

Hegel: filosof med lang tunge

Krigsherrer: herrer som liker krig

Castel of Metaphorical Daddys: utdannende organ

Venus: pen

Sfinksen: sladrete klokskap

Jana: trist renessansefeminin

Anna: Gilmore girls renessansefeminin

Rory: Gilmore

Kathy: stor filosof

Friederike: renessansefeminin poet

Lisa: renessansefeminin poet

Fanny: renessansefeminin poet

Dennis: it-forfatter

Simone: Martha Stewart of thoughts

Margiela: legende

Alexander: tannløs designer

Galliano: Napoleons sønn

King Kong Baby: Revolusjonær kraft

+++++


Bok 0


Enhver tings begynnelse

 

Leser, jeg vet ikke hvor jeg skal starte, men som Mary skrev til meg i et brev, må hver ting ha en begynnelse, og dette blir min. Du skal vite at jeg har holdt meg i live gjennom å overbevise meg selv om mitt åpenbare talent, stått foran utallige speil og sagt jeg er lysende som vårens bakker, jeg er lysende som Hamlets dødsdrift, men hver gang jeg har vært på sporet av noe, som en narkohund på jakt etter store beslag, har daddyene i Castel of Literature rasert speilbildet mitt ved å sable og spytte skriften min ned.

 

Siden jeg øver meg i fortrolighet, skal jeg innrømme overfor deg at det har vært øyeblikk der jeg har tenkt at talentet som bølger gjennom meg, bare har vært en krusning på havets mørke og svarte overflate. Flere ganger har jeg lagt denne romanen fra meg, jeg mener, jeg kan andre ting. Jeg kan spille piano, danse og være en venn, men så kom de til meg, feene, demonene og åndene som bor på slottet. De hvisket inn i øret mitt at jeg er den fjerde store renessansefeminine poeten og ved utgivelsen av denne romanen vil tre inn i rekken sammen med Fanny, Lisa og Friederike. Ok, ok, ok, sa jeg og satte meg foran skjermen med et romantisk mot som ville gjort selv Romeo svimeslått. Minner vibrerte på tungen og ut i fingrene som den lange og tykke pikken til Descartes som jeg en gang hadde tatt i munnen fordi han sa du suger, altså er du.

 

Som du kanskje forstår allerede, er ikke den renessansefeminine skjebnen noen dans på roser, og litteraturdaddyene er bare én av mange fiender. De ville sagt tørt og saklig at jeg på dette tidspunktet i bok 0 må avsløre meg for deg, rive av meg masken og vise mitt sanne ansikt, men leser, du tåler mer, jeg tror ikke du er forvirret, og vær sikker, jeg vil tidsnok tre frem som en karakter og irritere deg mer enn jeg alt gjør. Jeg knar skriften, som jeg har knadd utallige ryggplater, begynne mykt, ende hardt, romanen er et korthus, en oppsalt hest, ihihaaaaaaa!

 

Jeg var ute og gikk i skogen da himmelens myke pasteller la seg over hverandre og fortryllet meg ut av stien. Da jeg stirret inn i skogens mørke hjerte, stirret jeg også inn i et eventyrrike, Pans myke ansikt og ville personlighet som er alt jeg ikke er, jeg strømmer, rømmer og fordømmer dem som vil gjøre denne romanens drømmer til tømmer. Pan hadde på seg en skjorte som var sammensydd av hortensia og strå, og var omgitt av en sterk klorofyllukt. Ansiktet hadde en gyllen glød, og et kor av kastrerte engler omringet oss med sang. Stemmene deres var annerledes enn noe jeg hadde hørt før, renere og klarere, som forgylt av Gud. Da jeg åpnet øynene, var jeg langt inne i skogen, og jeg ropte på noen av de andre renessansefeminine, men ingen svarte. Jeg la øret mot bakken, så forvirret rundt meg, men det var verken tegn eller spor å følge, bare tråkk på kryss og tvers som ledet meg lenger og dypere inn i skogen. Trærne lente seg mot hverandre og hvisket stygt bak ryggen min, noe om at håret var bustete, og at sminken hadde sklidd ut. Da jeg kom til en lysning, satte jeg meg ned, og den fuktige stubben etset seg gjennom stoffet på miniskjørtet. Jeg tenkte på alle som hadde vandret rundt i skogen som meg og håpet at noe skulle åpenbare seg for dem. En stor kjærlighet, en portal mellom to verdener, et sort hull eller det perfekte treet å henge seg i.

 

Leser, du vet hvordan ønsker spretter frem som kviser i et pubertalt ansikt når man kjenner seg forlatt og ille til mote. Viljen jeg en gang kunne mane frem og kle meg opp i, hadde forsvunnet, og jeg hørte jordens plater krasje og rope på krig, krigsherrer, erkepatriarkat, overforbruk, demoner, babylusjon og slottsforskjeller. Informasjonen fløt gjennom meg og ut til deg som en vårkåt elv, trærne bombarderte meg med overskrifter som jeg ikke forstod om var positive eller negative.

– 10000000 prosent prisstigning i Castel of Finances

– Skogene brenner igjen

– Shoppingglade demoner sett over flere slott

– Kannibalbaby oppdaget i Castel of Kindergartens

 

Jeg løp mot det jeg trodde var slottet, og rett i armene på en krigsherre som vandret fredelig omkring. Støvet virvlet rundt det messingkledde brystet, og da jeg stirret inn i øynene hans, flakket de små brune irisene rundt som en valp på speed. Jeg strøk fingrene over kinnbeina og kvernet leppene hans med tunga. Skogsåndene fløt rundt meg og resiterte de renessansefeminine poeter, og jeg tenkte på hvordan jeg snart skulle bli den fjerde! I noen sekunder kjente jeg meg oppglødd over fremtiden i celebert selskap og strøk hendene over ryggen til krigsherren, som ikke lenger var slank og muskuløs, men hårete og tykk. Jeg ble knullet av en gris, og skammen brant i meg som forbannelser og hyl. Fra jordens bunn steg det opp en svovelaktig duft, jeg ropte og slo armene ut, for av alle sanser er den olfaktoriske nærmest profeti.

 

Før jeg mister oppmerksomheten din med alle mulige fortellinger og skrøner, må jeg gjøre som jeg har blitt fortalt. Jeg må tilbake til grunnfortellingen, for uten den kollapser romanen. Når jeg sier slottet, sier du? Når jeg sier de andre renessansefeminine, sier du? Romanen begynner faktisk her, dette er starten, og alt du har lest til nå, har bare vært oppvarming, som det halvdårlige bandet før det som egentlig er bra, som den billige T-skjorten du spontant shopper istedenfor den du må spare til. Du har bare stirret ned i glipen til mitt renessansefeminine sinn, minner jeg pusser i hjernen til de skinner og må ut. Tungen smekker, og munnen bobler av lyst og drar i alle mulige retninger som et halvtrent hundespann over viddene.

 

Castel of Passion ble grunnlagt av Kybele, hun hentet friskt vann fra en klar kilde, og fra gudene samlet hun sterkere og mer varige materialer enn dem som ble brukt i andre slott på den tiden. Hun ga slottet til sin elskede Attis, som var både overmoden og råtten, hadde to ansikt, to kjønn og kunne ta formen til et pinjetre. Attis kjente til gudene, Zevs som var paranoid og bekymret for at det skulle vokse frem mektigere riker enn det han selv var herre over. Kadmos, som sådde dragetenner og bygde slott som ble til ruiner, og Osiris, som holdt den kosmiske balansen mellom hendene og sendte flom og vår, solstormer og måneformørkelser. Slottet ble slik Kybele hadde forestilt seg det: en solid grunnmur, høye og tykke murer, brede og store tårn og forsvarsverker som var omgitt av vollgraver. Kybele sa at Castel of Passion er for dem med øye for romantikk og intriger. Den gode moral, sa Kybele, lever og puster på tungen til streberne i Castel of Ladies. Hun lo, og latteren ble til malerier og dekorasjoner i den store ballsalen, hun gråt, og tårene ble til mørke og dystre kamre i kjelleren. Ryktene spredde seg som ild i Attis’ grønne gress, og det strømte renessansefeminine til slottet. De svømte over elven Tiber, tok rulletrappen ned fra Dubai Mall, vandret fra Palatinerhøyden eller krøp ut av dryppsteinsgrotter etter mange år i dyp søvn. Kybele oppfant de renessansefeminine ritualer, hun kokte urter som hun sprøytet opp i anusen for å endre de renessansefemininenes oppfatning av kroppen. Hun fortalte historier om Hekate og Ifis og drepte fullvoksne okser med to hender. Når hun flådde dyret, sto vi under, den varme og fuktige dusjen av et annet legemes blod var nesten en religiøs opplevelse. Kybeles kraft inspirerte og spredde seg, slottene ble autonome og selvstyrt, Zevs som lenge hadde vært fjern og distansert, eksploderte. Fra øynene hans sprutet det ild, og fra tinningen spratt det granater ut. Mediene spekulerte over Zevs’ mentale helse, og det gikk skremmende rykter og zevspirasjoner.

 

En kveld drakk Zevs seg fra sans og samling og innførte et system hvor slott ikke ble regnet som ditto uten en daddy. Alle som ville bli daddy, skulle utdannes fra Castel of Metaphorical Daddys, og det var den vingeklippede guden Bacchus, nå kalt mester og nær alliert av Zevs, som ledet slottet og utdannelsen. Kybele sørget for at hver daddy som kom til Castel of Passion, led en mystisk og grufull død, det kunne være gift, Hekates to hunder eller radbrekking. Dødsfallene hisset opp den allerede rasende Zevs, som til slutt forviste Kybele til underverdenen og kastrerte hennes elskede Attis, som forblødde under et lysende tre. Slott etter slott marsjerte inn i den koloniale tradisjonen og ble likere hverandre. Det som en gang hadde vært unike templer og vitale tenketanker, ble forlatt av dem som hadde produsert tenkning for sin tid. Slottene ble lagt i hendene på fabrikkerte og bleke daddys, og konflikten stilnet.

 

Denne romanen skal ikke bli helt gresk, jeg mener uansett hvor spennende, kjekke og kloke de gudene er, handler romanen om meg, og jeg er bare en renessansefeminin poet. En sjelden gang hørte jeg Kybele gråte fra jordens skorpe; hulkene var dype og røsket i kroppen. Hun oppfordret meg til å styrte systemet, men når jeg morgenen etter sto bøyd over salamien, så jeg aldri hevnlyst eller hat i de andres ansikt, og jeg ble blyg og fremmed for egne visjoner. Den siste gangen jeg møtte henne, hadde jeg rotet meg vekk fra stien og inn i skogens mørke. Jeg løp i sirkler rundt meg selv og bannet høyt da jeg hørte lyden av hjul som rullet. Jeg dukket bak en stor stein og så Kybeles to løver som dro den gigantiske vognen hvor hun satt oppreist i en stram, svart kjole. Den mørke hestehalen pisket skogens bunn, og da hun kom frem til steinen jeg satt bak, stanset hun de to løvene og snakket ut i mørket.

 

Kybele: Jeg vet at det er noen bak den steinen, og jeg tror det er deg, Ops. Du trenger ikke frykte meg, jeg vet at du har gode hensikter og et renessansefeminint hjerte, men du bør frykte din Daddy. Han er utspekulert, rablende gal og snart fullstappet av paranoia som fyker frem og tilbake mellom store- og lillehjernen hans som en pingpongball.

 

Løvene prustet varmt, og pusten la seg som tåke rundt meg. Jeg kunne ikke se henne, men jeg hørte hva hun sa.

 

Kybele: Du vet, Ops, den romanen du skriver på, den er defekt, det er en defekt roman, som en vase med hakk eller et melkeglass med skår som forvandler den hvite væsken til blod i munnen din. Du reproduserer vold når du skriver bekymringsfritt om ditt renessansefeminine liv, og det første trinnet for å rette opp det defekte som spøker i skriften din, slik jeg spøker i dere om natten, er å skrive romanen din som en ekte renessansefeminine poet. Lykke til og ikke hør på daddyene i Castel of Literature. De lever i forestillingen om at hvis det er kunst, må det ha en form, og at formen kan perfeksjoneres.

 

Jeg må snart avslutte innledningen, jeg vil bare at du skal ha de beste forutsetninger, for denne romanen vil snart galoppere vilt av sted! Når jeg tenker på alt som har skjedd, sildrer det svette fra armhulene og ned i det florlette stoffet som kostet meg en formue. Derfor vil jeg, før jeg overlater deg til deg selv, si litt om hvordan jeg havnet på slottet, og det er en mye kjedeligere historie enn den du nettopp hørte om Kybele og Zevs og slottene. Som du kanskje har fått med deg, er navnet mitt Ops, og det er jeg som skriver denne defekte romanen, som også kalles den store renessansefeminine roman. Jeg kom til verden ved en ulykke, og ulykken har fulgt meg siden. 320 babyer rant ut av min mors fitte den dagen solen gikk i retrograd og månen ble rød. Himmelen var mørk og stormfull da min far bøyde seg ned mellom mors bein og jeg sklei ut på den siste bølgen av blod. Opssss, sa far; Ops, sa min mor, det blir hennes navn. Jeg vokste opp på et barbarisk sted og ble lovet bort til en eldre mann før jeg hadde fylt fire. I en drøm så han meg føde en sønn som ville drepe ham, og for å unngå denne stusslige skjebnen gikk vi inn i en spiral av knulling, svangerskap og drap som gjorde meg utmattet og tung av sorg. En kveld jeg satt og spant ull, forvandlet trådene seg til en tynn og porøs bro som jeg bestemte meg for å gå på. Jeg gikk, og snart hadde jeg gått så langt at det ikke var noe vits i å snu. Jeg gikk over store og stormfulle hav, inn på støvete strender, i mørke skoger, travle shoppinggater og smug hvor jeg shoppet Pada og Dolce and Banana. Jeg satte meg ned på en kafé og ble beruset av den mørkbrente espressoen som røsket i tarmene og fikk tankene til å flyte ut av meg som en strøm. I dagevis var jeg oppstemt over friheten, men den tredje dagen sto jeg midt i den travle byen og følte meg ensom og retningsløs. Jeg rotet rundt i hjernen i håp om at den ville gi meg svar, da jeg ved en ren tilfeldighet passerte den store statuen av Magma Mater og kom på alle historiene mor hadde fortalt meg om Kybele. Jeg løp til kiosken og kjøpte tre postkort.

Kybele! Slepp meg inn på slottet. Jeg har bestilt bussbillett, bussen går klokka 17.00, noe som betyr at jeg er på slottet ditt ca. 18.30. Du vil lett forstå hvem jeg er, jeg har på meg hvit kappe og har saksebein. Jeg har tatt en nesten dødelig dose sovepiller.

Din i nød,

Ops

Kybele! Jesus Christ! Ingen sa at du var så hard 2 get, vær så snill for Jesu søte skyld, og for St. Lucia og St. Michael og søster Hildegard og alt som er hellig og hevngjerrig. Ødelegg det som har gjort sjelen min skitten, og slepp meg inn i det renessansefeminine riket.

Din i nød,

Ops

Kybele! Det har slått meg at ideen om at alt på jorden har en mening, er analogien til at alt har en årsak som vitenskapen hviler på. Jeg sier dette med kjærlighet, min klokskap er enorm, du vil ikke angre på min tilstedeværelse, og Kybele, jeg har ingen plan b, jeg er ikke et sånt menneske med mange planer, jeg har faktisk bare denne! Slepp meg inn og la meg bli en del av det renessansefeminine riket!

Din i nød,

Ops

 

En morgen solen skinte hardt inn på det lille værelset jeg hadde leid, for en rimelig penge, ble jeg truffet av en fantasi hvor jeg satt i en bil som kjørte rett inn i en storm. Vinden dro i bilens kropp, og en eik veltet over den. Jeg visste hvem det var som spilte rollen som martyr, det var det eneste Kybele kunne gjøre for meg. Da jeg våknet, lå jeg på en sykesal, jeg dro hånden over ansiktet og kjente at det var fullt av skrammer og sår. Jeg ante ikke hvor lenge jeg hadde vært på slottet, men forstod med én gang hvor jeg var. Da jeg ble bedre, kom Elsa, hun tok hånden min og viste meg rundt, hun pekte på parker, gikk inn i hemmelige rom og sa teatralsk med oppsperrede øyne at renessansefeminine elsker drama! Det fantes utallige språk og sosiolekter på slottet, og fra det store kjøkkenet duftet det av dødelige snøhvitdrikker og fermenterte blomster som kan gi evig skjønnhet. Elsa viste meg biblioteket, det beste badet, hvor sminken sto på rekke og rad i utallige farger og nyanser, og Chamber of Trust, hvor renessansefeminine hver morgen klatrer opp i det 25 meter høye stativet og svever gjennom luften med bind for øynene. Øvelsen blir gjentatt 65 ganger og ikke uten uhell. Senest for noen dager siden splæsjet en renessansefeminin utover gulvet og oversprøytet de andre med blod. Hun forvandlet seg til en ond og storsladrende ånd foran øynene deres og forsvant inn i et gammelt maleri.

Leser, jeg vet ikke om det kjennes uoverskuelig, men i så fall kan du jo stoppe her; enhver ting må ha en begynnelse, og det her er min. Kanskje har jeg fortalt deg for mye, ballongen har sprukket, og mennene i litteraturslottet vil si noe sånt som at jeg skal gi deg verktøy, men ikke hele verktøykassa, og du har fått både hammer, spiker og drill. Jeg må forlate deg nå. Noen roper på meg, og det betyr at jeg kanskje kan finne veien ut av skogen og tilbake til slottet. Eller la oss avslutte på et mer lystig sted:

 

Velkommen inn til et renessansefeminint spill

Hvor man lett kan gå seg vill

Eller overdose på dill

Men leser, ta det chill

Romanen er pueril!

